## Metrovalencia va posar en servici més de mig milió de metros i tramvies en 2024

*** Les unitats van recórrer 6,9 milions de quilòmetres, un 18 % menys en metros i un 5 % menys en tramvies a causa de la suspensió del servici per les inundacions
* El material mòbil del suburbà va fer una mitjana de 1.442 desplaçaments diaris**

Metrovalencia va facilitar als seus usuaris 526.484 trens i tramvies en el conjunt de la xarxa en 2024, un 9,46 % menys del que hi havia previst en el metro i un 4,45 % menys en el tramvia, pel fet d’haver de suspendre el servici a partir del 29 d’octubre per les inundacions i no reiniciar les circulacions de manera parcial fins al 9 de novembre en el cas del tramvia i el 3 de desembre en el del metro.

Esta xifra suposa que diàriament es van oferir una mitjana de 1.442 desplaçaments, tenint en compte que en les jornades laborals hi ha més servicis que en el cap de setmana o festius.

En el conjunt d’FGV, sumant els servicis de Metrovalencia i TRAM d’Alacant, les xifres van ser, l’any passat, de 691.324 circulacions, amb una mitjana diària de 1.894.

**Servicis per línies**

El total dels servicis oferits es va distribuir de la manera següent: 47.447 trens en la línia 1 (Bétera-Castelló); 45.180 en la línia 2 (Llíria-Torrent Avinguda); 42.804 trens en la línia 3 (Rafelbunyol-Aeroport); 102.261 tramvies en la línia 4 (Mas del Rosari/Lloma Llarga/Fira-Doctor Lluch); 43.856 trens en la línia 5 (Marítim-Aeroport); 51.124 tramvies en la línia 6 (Tossal del Rei-Marítim); 41.594 en la línia 7 (Marítim-Torrent Avinguda); 30.920 tramvies en la línia 8 (Marítim-Neptú); 38.618 trens en la línia 9 (Riba-roja de Túria-Alboraia Peris Aragó); i 82.680 en la línia 10 (Alacant-Natzaret).

Les sis línies de metro van oferir en 2024 un total de 259.499 circulacions, i les quatre de tramvia, 266.985.

**6,9 milions de km recorreguts**

El total dels trens i tramvies que FGV va posar en servici van recórrer en Metrovalencia un total de 6.910.268 quilòmetres, un 18 % menys de metros i un 5 % menys de tramvies dels que s’havien previst a l’inici de l’any a causa de la supressió del servici per les inundacions.

Este quilometratge es va distribuir en els 1.528.962 km en la línia 1; 1.125.463 km en la línia 2; 905.908 km en la línia 3; 1.027.233 km en la línia 4; 486.750 km en la línia 5; 380.660 km en la línia 6; 544.716 km en la línia 7; 39.048 km en la línia 8; 556.939 km en la línia 9, i 314.590 km en la línia 10.

Esta xifra és equivalent a fer 173 vegades la volta al món seguint el perímetre de l’equador, que és de 40.000 quilòmetres. Els metros han recorregut 5.148.737 quilòmetres, i els tramvies, 1.761.531 quilòmetres.

Fecha: 19/01/2025